钦定古今图书集成/明伦汇编/交谊典/第064卷 > 《为人求荐书》前人
## 钦定古今图书集成/明伦汇编/交谊典/第064卷 > 《为人求荐书》前人

某闻“木在山，马在肆，遇之而不顾者，虽日累千万人，
未为不材与下乘也。”及至匠石过之而不睨，伯乐遇
之而不顾，然后知其非栋梁之材，超逸之足也。以某
在公之宇下非一日，而又辱居姻娅之后，是生于匠
石之园，长于伯乐之厩者也。于是而不得知，假有见
知者，虽千万人亦何足云尔。今幸赖天子每岁诏公
卿大夫贡士，若某等比咸得以荐闻，是以冒进其说，
以累于执事，亦不自量已。然执事其知某何如哉？昔
人有鬻马不售于市者，知伯乐之善相也，从而求之，
伯乐一顾焉，价增三倍。某与其事颇相类，是故终始
言之耳。某再拜。